PRM มั่นใจผลงาน Q2 โตต่อเนื่อง ชูธุรกิจเรือ FSU โดดเด่น ยอดใช้บริการเต็ม 100%
PRM มั่นใจผลงาน Q2 โตต่อเนื่อง ชูธุรกิจเรือ FSU โดดเด่น ยอดใช้บริการเต็ม 100%
PRM มั่นใจผลงาน Q2 โตต่อเนื่อง ชูธุรกิจเรือ FSU โดดเด่น ยอดใช้บริการเต็ม 100%
16 มิ.ย. 2563

นายวิริทธิ์พล จุไรสินธุ์ ผู้อำนวยการสายงานการเงินและบัญชี บริษัท พริมา มารีน จำกัด (มหาชน) หรือ PRM เปิดเผยว่า ภาพรวมการดำเนินงานในไตรมาส 2/63 มั่นใจว่าจะเติบโตได้ดีอย่างต่อเนื่อง เมื่อเทียบกับช่วงเดียวกันของปีก่อนและเทียบกับไตรมาสก่อนหน้านี้ โดยมีปัจจัยมาจากกลุ่มธุรกิจหลักได้แก่ ธุรกิจเรือขนส่งและกักเก็บปิโตรเลียมทางทะเล (FSU) ยังทำผลงานได้อย่างโดดเด่นและสร้างการเติบโตได้ดีอย่างต่อเนื่อง ซึ่งเป็นผลมาจากความต้องการใช้บริการที่เพิ่มขึ้น และมีอัตราการใช้บริการเต็ม 100% ทั้ง 8 ลำ รวมถึงการทยอยปรับราคาค่าบริการกลุ่มเรือดังกล่าวเพิ่มขึ้นเฉลี่ย 20% ในไตรมาสนี้
ขณะที่กลุ่มธุรกิจเรือขนส่งภายในประเทศนั้น ในช่วงเดือน เม.ย.และ พ.ค.ที่ผ่านมาได้รับผลกระทบจากโควิด-19 ที่มีปริมาณความต้องการใช้ปิโตรเลียมภายในประเทศที่ลดลงโดยเฉพาะน้ำมันอากาศยาน แต่ด้วยการบริหารจัดการที่มุ่งรักษาอัตราการใช้เรือให้อยู่ในระดับสูง ส่งผลให้บริษัทสามารถบริหารจัดการและสามารถลดผลกระทบจากสถานการณ์ดังกล่าวได้ดี
ทั้งนี้ในขณะที่สถานการณ์เดือน มิ.ย.มีสัญญาณฟื้นตัวที่ชัดเจน หลังภาครัฐทยอยคลายมาตรการล็อกดาวน์ ทำให้มีปริมาณการใช้และขนส่งปิโตรเลียมมีแนวโน้มเพิ่มขึ้น ทั้งนี้ ด้วยปัจจัยดังกล่าว ประเมินว่าภาพรวมการดำเนินงานของบริษัทฯ ในครึ่งปีแรก จะเติบโตอย่างมีนัยสำคัญเมื่อเทียบกับช่วงเดียวกันของปีก่อน
“เราเชื่อมั่นว่าภาพรวมการดำเนินงานในไตรมาส 2/63 และในครึ่งปีแรกยังมีอัตราการเติบโตที่ดี ซึ่งจะสร้างผลการดำเนินงานที่ดีได้อย่างแน่นอน” นายวิริทธิ์พล กล่าว